
Szikes vízi téli pikoplankton tömegprodukció taxonómiai elemzése 18S rRNS gén alapján 

A Duna-Tisza közi sekély, turbid szikes vízterek Európában egyedülállóak, kiemelkedő jelentőségű természeti értékeket képviselnek, geológiai és ökológiai szempontból egyaránt fontosak. A mérsékelt övi szikes tavak képesek teljesen kiszáradni, mégis extrém fotoautotróf pikoplankton (<2µm) gazdagság jellemző rájuk. Összetételük szezonális dinamikát mutat: a cianobaktériumok a melegebb, a pikoeukarióta algák a hidegebb időszak kedvelői. A pikoalgák fenotípusán alapuló faji vagy nemzetségi szintű azonosítása korlátozott a morfológiai tulajdonságaik szegénysége és egyszerűsége miatt, ezért ma már inkább a DNS-alapú módszerek elterjedtebbek.
A dolgozatom célja egy Zab-székből származó 2012. februári szikes vízminta faji összetételének részletesebb megismerése volt a pikoeukarióta algaközösségre nézve. A helyszínen az irodalomban közölt egyik legmagasabb értékű zöldalga tömegprodukció volt megfigyelhető. A mintából a pikoeukarióta algákat molekuláris biológiai PCR alapú módszerek alkalmazásával vizsgáltam, a zöldalga fajokat 18S rRNS gén összehasonlító bázissorrend elemzésével azonosítottam.
A közösségi DNS-ből klónozás útján kapott 90 klónt restrikciós emésztéssel csoportosítottam. 
A szekvenálási eredményeket a GenBank adatbázissal összehasonlítva, a klónok az eddig leírt Trebouxiophyceae osztály (Chlorophyta) fajaival alacsonyabb hasonlóságot mutattak. Így valószínűsíthető, hogy új nemzetségek ill. fajok okozták ezt a rendkívüli vízvirágzást.



